IR-regolament tal-Kunsill (KE) Nru 2789/2000
ta' l-14 ta' Diċembru 2000
li jestendi r-Regolament (KEE) Nru 1657/93 li temporanjament jissospendi l-awtonomija tad-dazji tat-Tariffa Doganali Komuni fuq ċerti prodotti industrijali maħsuba biex jarmaw iż-żoni ħielsa ta' l-Azores u Madejra f'dak li jirrigwarda ż-żona ħielsa ta' Madejra
IL-KUNSILL TA' L-UNJONI EWROPEA,
Wara li kkunsidra t-Trattat li jwaqqaf il-Komunità Ewropea, u partikolarment l-Artikolu 26,
Wara li kkunsidra l-proposta tal-Kummissjoni,
Billi:
(1) Ir-Regolament (KEE) Nru 1657/93 [1] jistabbilixxi, sal-31 ta' Diċembru 2000, sospensjoni temporanja tat-Tariffi Doganali Komuni awtonomi għal ċerti prodotti industrijali maħsuba biex jarmaw iż-żoni ħielsa ta' l-Azores u Madejra.
(2) Kif provdut fl-Artikolu 3 tar-Regolament (KEE) Nru 1657/93, il-Kummissjoni, wara li kkonsultat lill-awtoritajiet kompetenti Portugiżi, eżaminat l-effetti tal-miżuri adottati fuq l-iżvilupp taż-żona ħielsa tal-Caniçal (Madejra), li fil-preżent hija l-unika żona ħielsa fir-reġjuni l-iktar 'il barra tal-Portugall.
(3) Inizjalment, dawn il-miżuri kellhom effett pożittiv fuq il-ħolqien u t-twaqqif ta' negozji ġodda u fuq l-iżvilupp ta' numru ta' attivitajiet industrijali, speċjalment fis-setturi tat-tessuti, tal-plastika, u tal-ħġieġ. Riċentement, kondizzjonijiet ekonomiċi u problemi infrastrutturali wasslu għal tnaqqis fit-twaqqif ta' industriji ġodda u pparalizzaw parti mis-settur tal-proċessar. Din is-sitwazzjoni għandha tasal fi tmiemha darba jintemmu l-infrastruttura taż-żona ħielsa u t-tkabbir tax-xogħol li preżentement qegħdin jitwettqu, u jkunu mwaqqfa industriji ta' proċessar innovattivi ġodda, maġenb dawk li jwettqu xogħol ta' riċiklaġġ, ippakkjar u ħżin iktar sempliċi.
(4) Min-naħa tagħhom, l-awtoritajiet Portugiżi esprimew interess fl-estensjoni ta' dawn il-miżuri għal perjodu ta' żmien fl-ebda każ iqsar minn dak li ngħata qabel, sabiex jinkoraġġixxu investiment industrijali fiż-żona ħielsa ta' Madejra, u hekk jippromwovu l-iżvilupp soċjo-ekonomiku tar-reġjun.
(5) Fuq eżami dettaljat tas-sitwazzjoni u l-impatt tal-miżuri adottati, tali estensjoni tal-limitu ta' żmien fuq dawn il-miżuri tassew tidher li tagħti spinta ikbar lill-iżvilupp ta' attivitajiet industrijali fiż-żona ħielsa; is-sospensjoni tat-Tariffi Doganali Komuni awtonomi għal tagħmir kapitali għandhom għalhekk ikunu estiżi, kif mitlub mill-awtoritajiet Portugiżi.
(6) Madanakollu, sabiex ikun evitat l-effett dirett tal-funzjonament tas-suq komuni, irid ikun stabbilit limitu ta' żmien għal din il-miżura,
ADOTTA DAN IR-REGOLAMENT:
L-Artikolu 1
Is-sospensjoni riferita fl-Artikolu 1(1) tar-Regolament (KEE) Nru 1657/93 għandha tkun estiża sal-31 ta' Diċembru 2008 dwar iż-żona ħielsa ta' Madejra.
L-Artikolu 2
Matul is-sena 2008, wara konsultazzjoni ma' l-awtoritajiet kompetenti Portugiżi, il-Kummissjoni terġa teżamina l-effetti tal-miżuri adottati dwar l-iżvilupp taż-żona ħielsa ta' Madejra u, jekk ikun meħtieġ, tagħmel proposti xierqa.
L-Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Huwa għandu japplika mill-1 ta' Jannar 2001.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-14 ta' Diċembru 2000.